5. taunib  poliitilist kriisi, mis järgnes Albaanias 2009. aasta juunis toimunud parlamendivalimistele, ning rõhutab, et täielikult toimivad esindusinstitutsioonid (eelkõige parlament) on tugeva demokraatliku süsteemi selgroog ning Euroopa partnerluse keskse prioriteedina oluline poliitiline kriteerium ELiga liitumiseks; väljendab heameelt opositsiooni otsuse üle osaleda aktiivselt Albaania parlamendi töös, kuid taunib asjaolu, et vaatamata ELi vahendatud hiljutistele läbirääkimistele ei ole endiselt saavutatud konsensust  2009. aasta valimiste suhtes; nõuab tungivalt, et kõik poliitilised osapooled võtaksid oma kohustusi tõsiselt ja peaksid konstruktiivset poliitilist dialoogi ning arutaksid sealhulgas uut valimisseadust, millega tagatakse tulevaste valimiste valimisprotsessi täielik läbipaistvus; rõhutab, et selle ummikseisu saab lahendada üksnes siis, kui järgitakse täiel määral põhiseadust ja läbipaistvuse põhimõtet;